b"\n_START_ARTICLE_\nCelibatas katalikyb\xc4\x97je\n_START_PARAGRAPH_\nCelibatas (lot. caelibatus, caelebs 'neved\xc4\x99s') \xe2\x80\x93 Romos katalik\xc5\xb3 dvasininkams privaloma viengungyst\xc4\x97, lytinio asketizmo forma. Celibatas da\xc5\xbenai painiojamas su tiesiog skaistumu (susilaikymu nuo masturbacijos, lytini\xc5\xb3 santyki\xc5\xb3 iki santuokos, bet koki\xc5\xb3 ga\xc5\xa1li\xc5\xb3 ar kitaip nepadori\xc5\xb3 \xc5\xbeod\xc5\xbei\xc5\xb3 bei min\xc4\x8di\xc5\xb3. Tod\xc4\x97l katalikyb\xc4\x97je skaistumas yra doryb\xc4\x97, kuri\xc4\x85 dera ugdytis ne tik kunigams, bet ir santuokoje gyvenantiems vyrams bei moterims, nesusituokusiems \xc5\xbemon\xc4\x97ms, kitaip tariant, visiems tikintiesiems). I\xc5\xa1 ties\xc5\xb3 celibatas nurodo pasiry\xc5\xbeim\xc4\x85 nevesti.\n_START_SECTION_\nCelibatas Katalik\xc5\xb3 ba\xc5\xbeny\xc4\x8dioje\n_START_PARAGRAPH_\nKatalik\xc5\xb3 ba\xc5\xbeny\xc4\x8dioje celibato pa\xc5\xbead\xc4\x85 duoda \xc5\xa1ventinamieji \xc4\xaf diakonus (i\xc5\xa1skyrus pasaulie\xc4\x8dius diakonus), o kunigyst\xc4\x97s \xc5\xa1ventim\xc5\xb3 metu \xc5\xa1is pa\xc5\xbeadas dar kart\xc4\x85 pakartojamas. Vienuoliai, darydami laikinuosius ar am\xc5\xbeinuosius \xc4\xaf\xc5\xbeadus, duoda ne celibato, bet skaistyb\xc4\x97s \xc4\xaf\xc5\xbead\xc4\x85. Katalik\xc5\xb3 dvasininkas taip pat privalo laikytis ir skaistyb\xc4\x97s, apie kuri\xc4\x85 kalba \xc5\xa1e\xc5\xa1tasis Dievo \xc4\xafsakymas - nepaleistuvauk (\xc5\xber. dekalogas). Skaistyb\xc4\x97 - ne elgesys ar pasirinkimas, o doryb\xc4\x97, t. y., ne tik seksualinio gyvenimo atsisakymas, bet ir nuolatin\xc4\x97s pastangos vengti netyr\xc5\xb3 min\xc4\x8di\xc5\xb3 ir pagund\xc5\xb3. Tuo tarpu celibatas labiau susij\xc4\x99s su pa\xc5\xa1aukimo klausimu: tai ne tiek seksualinio gyvenimo i\xc5\xa1si\xc5\xbead\xc4\x97jimas, kiek atsisakymas kurti \xc5\xa1eim\xc4\x85 ne tik seksualine (t. y., vyro ir moters santyki\xc5\xb3), bet ir socialine bei ekonomine prasme. \xc5\xa0iais laikais pasitaiko diskusij\xc5\xb3 apie celibato panaikinim\xc4\x85, nors tradicija \xc4\xafsigal\xc4\x97jusi taip stipriai, kad bent artimiausiu metu tas sunkiai \xc4\xaftikima. \xc5\xa0i tradicija pagr\xc4\xafsta ir ekonomin\xc4\x97mis prie\xc5\xbeastimis - t. y., kunigas neturi tiesiogini\xc5\xb3 \xc4\xafp\xc4\x97dini\xc5\xb3 ir paveld\xc4\x97toj\xc5\xb3 - ir psichosocialin\xc4\x97mis - t. y., manoma, kad netur\xc4\x97damas savo \xc5\xa1eimos ir neprival\xc4\x97damas ja r\xc5\xabpintis, kunigas lengviau sugeba visa \xc5\xa1irdimi atsiduoti savo parapijie\xc4\x8diams. Ta\xc4\x8diau net ir lotyn\xc5\xb3 apeig\xc5\xb3 Ba\xc5\xbeny\xc4\x8dioje neretai galima rasti sielovados darb\xc4\x85 dirban\xc4\x8di\xc5\xb3 vedusi\xc5\xb3 kunig\xc5\xb3 (pvz., dvasininkai konvertitai i\xc5\xa1 kit\xc5\xb3 konfesij\xc5\xb3).\n_START_SECTION_\nCelibato krik\xc5\xa1\xc4\x8dionyb\xc4\x97je istorija\n_START_PARAGRAPH_\nCelibatas ne visais laikais buvo suvokiamas ir praktikuojamas vienodai. Nuo pat pirm\xc5\xb3j\xc5\xb3 krik\xc5\xa1\xc4\x8dionyb\xc4\x97s am\xc5\xbei\xc5\xb3, skaistumas ir nekaltumas buvo labai branginami, nors susilaikymui nuo \xc5\xa1eimos ry\xc5\xbedavosi ne tiek jau daug krik\xc5\xa1\xc4\x8dioni\xc5\xb3, net ir kunig\xc5\xb3._NEWLINE_Elviros sinodas 306 metais ir Ispanijos sinodas pri\xc4\x97m\xc4\x97 pirmuosius nutarimus, kurie, nors vedyb\xc5\xb3 ir neu\xc5\xbedraud\xc4\x97, ta\xc4\x8diau i\xc5\xa1 vyskup\xc5\xb3, presbiteri\xc5\xb3 ir diakon\xc5\xb3 reikalavo susilaikymo gyvenant \xc5\xa1eimoje._NEWLINE_Nik\xc4\x97jos I susirinkimas 325 metais jau pareikalavo celibato po diakonato, ta\xc4\x8diau iki pat X am\xc5\xbeiaus dar buvo vedusi\xc5\xb3 kunig\xc5\xb3._NEWLINE_D\xc4\x97l kunig\xc5\xb3 celibato gana anksti i\xc5\xa1siskyr\xc4\x97 Ryt\xc5\xb3 ir Vakar\xc5\xb3 Ba\xc5\xbeny\xc4\x8di\xc5\xb3 pozicija. Ryt\xc5\xb3 Ba\xc5\xbeny\xc4\x8dioje Trulano susirinkime 692 metais buvo nuspr\xc4\x99sta, kad tik i\xc5\xa1 vyskup\xc5\xb3 bus reikalaujama susilaikymo, o kunigai gal\xc4\x97s kurti \xc5\xa1eimas. Vakaruose keletas visuotini\xc5\xb3 Ba\xc5\xbeny\xc4\x8dios susirinkim\xc5\xb3 pri\xc4\x97m\xc4\x97 nutarimus d\xc4\x97l celibato laikymosi, nors anks\xc4\x8diau kunigai gal\xc4\x97jo b\xc5\xabti ved\xc4\x99._NEWLINE_1022 metais popie\xc5\xbeius Benediktas VIII u\xc5\xbedraud\xc4\x97 dvasininkams tuoktis, o 1139 metais Laterano II susirinkimas galiausiai nusprend\xc4\x97 visus, priiman\xc4\x8dius kunigyst\xc4\x97s sakrament\xc4\x85, \xc4\xafpareigoti celibatui._NEWLINE_Celibato laikymasis dar kart\xc4\x85 buvo patvirtintas 1545 m. Tridento susirinkime._NEWLINE_1962\xe2\x80\x931965 m. vyk\xc4\x99s II Vatikano susirinkimas nutar\xc4\x97 sugr\xc4\x85\xc5\xbeinti vedusi\xc5\xb3j\xc5\xb3 diakon\xc5\xb3 tarnyst\xc4\x99. Ryt\xc5\xb3 Ba\xc5\xbeny\xc4\x8dia pastov\xc5\xb3 diakonat\xc4\x85 i\xc5\xa1laik\xc4\x97 visais laikais._NEWLINE_1984 m. celibatas \xc4\xaftrauktas \xc4\xaf Kanon\xc5\xb3 teis\xc4\x97s kodeks\xc4\x85 (kan. 132).\n_START_SECTION_\nCelibato sampratos krik\xc5\xa1\xc4\x8dionyb\xc4\x97je raida\n_START_PARAGRAPH_\nAnkstyvojoje krik\xc5\xa1\xc4\x8dionyb\xc4\x97je, kuri egzistavo gnostin\xc4\x97je aplinkoje, neigusioje sukurto pasaulio, o tuo pa\xc4\x8diu \xe2\x80\x93 ir k\xc5\xabno, g\xc4\x97r\xc4\xaf, toks atsisakymas gal\xc4\x97jo sietis su tro\xc5\xa1kimu i\xc5\xa1silaisvinti i\xc5\xa1 gendan\xc4\x8dio k\xc5\xabno kal\xc4\x97jimo. Skaistumas buvo suvokiamas kaip k\xc5\xabno \xe2\x80\x93 sielos buvein\xc4\x97s \xe2\x80\x93 \xc5\xa1varumo i\xc5\xa1laikymas._NEWLINE_Krik\xc5\xa1\xc4\x8dioni\xc5\xb3 vienuolynuose celibatas buvo siejamas su askeze, su k\xc5\xabno ir sielos disciplina. Tai buvo visi\xc5\xa1kai nat\xc5\xabrali atsiskyr\xc4\x97li\xc5\xb3 ir cenobitinio monasticizmo praktika, kuri buvo suvokiama kaip sekimas J\xc4\x97zumi, gyvenusiu tok\xc4\xaf gyvenimo b\xc5\xabd\xc4\x85. Po kankini\xc5\xb3 epochos vis\xc4\x85 gyvenim\xc4\x85 trunkantis nekaltumas buvo suprantamas kaip viena i\xc5\xa1 kankinyst\xc4\x97s form\xc5\xb3, o kankinyst\xc4\x97 buvo laikoma auk\xc5\xa1\xc4\x8diausia sekimo J\xc4\x97zumi forma. M\xc4\x97gstamos asketin\xc4\x97s praktikos buvo laisvai abiej\xc5\xb3 ly\xc4\x8di\xc5\xb3 asmen\xc5\xb3 prisiimtas celibatas ir na\xc5\xa1li\xc5\xb3 susilaikymas._NEWLINE_\xc5\xa0iais laikais, kai k\xc5\xabnas ima atgauti savo vertingum\xc4\x85 ir nebelaikomas tiesiogine kli\xc5\xabtimi nei \xc5\xa1ventumui, nei skaistumui, celibatas imamas suvokti kaip visi\xc5\xa1ko ir radikalaus pasi\xc5\xa1ventimo Dievui b\xc5\xabdas, nors ir ne vienintelis. Kartu tai ir prakti\xc5\xa1ka, nes b\xc5\xabdamas celibate \xc5\xbemogus nepalyginamai daugiau laiko ir energijos gali skirti Dievo reikalams._NEWLINE_Teologi\xc5\xa1kai celibatas buvo ir yra \xc4\xafvairiai interpretuojamas. Tai ir susijungimo su Dievu patyrimas, vadinamas \xe2\x80\x9edvasine santuoka\xe2\x80\x9c, ir dvasinis tokio susijungimo tro\xc5\xa1kimas, ir viena i\xc5\xa1 askez\xc4\x97s form\xc5\xb3, eschatologinis b\xc5\xabsimojo gyvenimo \xc5\xbeenklas, ir atsi\xc5\xbead\xc4\x97jimas \xc5\xa1eimynin\xc4\x97s atsakomyb\xc4\x97s, kad b\xc5\xabt\xc5\xb3 galima pilnai pasi\xc5\xa1v\xc4\x99sti Dievo karalystei, ir apa\xc5\xa1talinis laisvumas atsiduoti tarnystei, ir netgi krik\xc5\xa1\xc4\x8dioni\xc5\xa1ka kontr - kult\xc5\xabra, \xc5\xbeenklinanti alternatyvi\xc4\x85 vertybi\xc5\xb3 sistem\xc4\x85. Ba\xc5\xbeny\xc4\x8dia \xc5\xa1iandien apie celibat\xc4\x85 kalba kaip apie dovan\xc4\x85 ir kaip sav\xc4\x99s dovanojim\xc4\x85: Dievas dovanoja, ir asmuo dalijasi \xc5\xa1ia dovana, tai viena i\xc5\xa1 Dievo meil\xc4\x97s i\xc5\xa1rai\xc5\xa1k\xc5\xb3, taip pat ir Dievo meil\xc4\x97s \xc5\xbeenklas, asmeniui save dovanojant kitiems ir bendruomenei."